Inzertný portál

Dobrý Festival 2023
2023-12-08 19:30 - 21:00 (Europe/Bratislava) | Letné kúpalisko Delňa, Jelšová, Prešov, Slovenská republika
Trinásty ročník multižánrového „Dobrého Festivalu“ sa bude konať od 9. do 10. júna 2023 na prírodnom kúpalisku Delňa v Prešove.
Hudobne farebný festival v najväčšom meste Prešovského kraja prinesie množstvo muziky, umenia, zábavy, dobrého jedla a pitia. Filozofiou Dobrého Festivalu je ponúknuť na jednom mieste hudbu a umenie rôznych žánrov a zanechať v srdci krásnu spomienku na príjemne strávený víkend.
Areál sa otvára v piatok o 14:00, v sobotu o 8:00.

Kelti z Bratislavy
2023-11-03 13:30 - 23:00 | Bratislavský hrad, Zámocká 2, Bratislava, Slovenská republika
Výstava ponúka návštevníkom pohľad do minulosti, do čias, keď žili na území mesta. Ide o prvé po mene známe etnikum u nás. Okrem početných nálezov a zaujímavého poňatia výstavy uvidíte v podzemnom priestore pod nádvorím Bratislavského hradu časť zvyškov antických architektúr z 1. storočia pred Kristom.
Pred viac ako 2000 rokmi sa na území Bratislavy rozkladalo keltské mesto. Oppidum, rozľahlejšie než neskoršie stredoveké mesto. V centre mesta archeológovia našli množstvo predmetov, ale aj objektov z tohto obdobia. Najmä nálezy z Bratislavského hradu sú dôkazom o bohatstve oppida. Na hradnom vrchu sa našli základy budov, ktoré nesú známky luxusu nad pomery regiónu. Obyvatelia týchto domov si zavolali rímskych remeselníkov, aby im vybudovali sídla podobné tým v Itálii. Výskumy v posledných rokoch ponúkli nový pohľad na interpretáciu nielen dejín Bratislavy, ale aj širšieho priestoru v oblasti stredného Dunaja. Kelti na územie Slovenska priniesli dovtedy neznáme vynálezy; svoju keramiku nevyrábali v rukách, ale na hrnčiarskom kruhu, priniesli nožnice či rotačný žarnov. Boli šikovní kovotepci a umelci. Keltské mincovníctvo začalo éru razby mincí na území Slovenska a práve preto je Biatec z Bratislavy aj symbolom Národnej banky Slovenska.

Všetky úžasné veci
2023-10-31 19:00 - 21:00 | Ticho a spol., Školská 14, Bratislava, Slovenská republika
„Uvažovali ste niekedy nad tým, koľko je na svete úžasných vecí, pre ktoré stojí za to žiť? Pre ktoré sa oplatí to nevzdať?“
Monodráma Všetky úžasné veci v podaní Mira Nogu je pútavým rozprávaním o živote muža, ktorý vyrástol v tieni opakovaných pokusov o samovraždu svojej mamy. Hovorí nám svoj vlastný príbeh, príbeh milujúceho syna, ktorý sa rozhodol vytvoriť zoznam všetkého úžasného, čo na tomto svete je, aby svojej depresívnej mame dokázal, že každý deň môže objaviť niečo nové, pre čo stojí za to žiť. Podarí sa mu ju presvedčiť? A podarí sa mu o tom presvedčiť samého seba?
Táto dojímavá monodráma, ktorá od čias svojho vzniku vypredáva javiská po celom svete, vznikla ako spolupráca jedného z najvýznamnejších súčasných britských dramatikov Duncan Macmillana (Ľudia, miesta, veci; Pľúca) a komika Jonnyho Donahoea, pre ktorého je táto hra aj jeho osobnou výpoveďou. No netreba čakať dušu drásajúcu tragédiu. Práve naopak. Všetky úžasné veci sú plné radosti, smiechu a spontánnosti. Lebo práve to sú tie úžasné veci, pre ktoré sa oplatí žiť.
Aktivity Ticho a spol. z verejných zdrojov podporil Fond na podporu umenia ako hlavný partner projektu.
Z verejných zdrojov podporili: Nadácia mesta Bratislavy, Bratislavský samosprávny kraj, Bratislava Staré Mesto.

HELFEST 2023
2023-10-26 14:30 - 20:30 | Letné kúpalisko Delňa, Jelšová, Prešov, Slovenská republika
Medzinárodný narodeninový festival kapely Heľenine Oči pod názvom HELFEST 2023 zaháji svoj prvý ročník 2. septembra 2023 na Letnom kúpalisku Delňa v Prešove.
Predstavia sa kapely Heľenine Oči, Horkýže Slíže, Medial Banana, Slobodná Európa, BijouTerrier, Ultrazvuk, Zverina, Hrdza, Saprophyte, IONS, duo Malalata známe z akcií Balkan Bashavel a prešovské zoskupenie BDHS – Blikajúci dychový hudobný systém. Zo zahraničných interpretov bude na programe rumunské 15-členné zoskupenie Dirty Shirt & Transylvanian FolkCore Orchestra. Návštevníci sa tiež môžu tešiť na živé vystúpenie úspešnej komickej dvojice Lužifčák či live verziu relácie Inkognito na Jojka Story Stage. Chýbať nebudú tanečné párties pod taktovkou kolektívu Back2Love.
Súčasťou festivalu bude veľkolepý pivný stan Svijany Pub, ktorý návštevníkom poskytne 21 druhov piva, bohatá ponuka gastra a mnohé ďalšie programové vychytávky.

Moral Insanity
2023-10-18 | Divadlo Jonáša Záborského, Námestie legionárov 6, Prešov, Slovenská republika
„Chcete vedieť kto je zodpovedný za to, že sa Vám nedarí? Hľadáte toho, kto môže za to, čo sa tu deje? Príďte a niekoho si určite vyberiete.“
Peter Brajerčík vstupuje v monodráme Moral Insanity do podsvetia manipulácie s informáciami. Divadelná inscenácia ostrým spôsobom poukazuje na to, že manipulovať je naozaj ľahké. Najmä, ak je spoločnosť náchylná uveriť „fake news“, hoaxom a konšpiráciám, len aby sa utvrdila vo vlastnom antisemitizme, nacionalizme a antisystémovosti.

Tehláreň 2023
2023-10-16 00:00 - 2023-10-19 23:59 | Bývalý pivovar Martiner, Hrdinov SNP 1713, Martin, Slovenská republika
Festival Tehláreň 2023 bude prebiehať od 25. do 27. augusta 2023.
Umelecký festival Tehláreň prepája generáciu mladých slovenských a českých umelcov – výtvarníkov, hercov, hudobníkov, spisovateľov – a študentov umenia, ktorým poskytuje priestor na autorskú sebarealizáciu. Cieľom festivalu je posilňovať komunitu kreatívnych ľudí a publika, ktorí sa v neformálnej atmosfére môžu spoznať, nadväzovať kontakty, vzájomne sa inšpirovať a získať nové skúsenosti. Svojím pôsobením festival podporuje rozvoj kultúry na periférii menších miest a oživuje tak súčasnú umeleckú scénu.
Neoddeliteľnou súčasťou festivalu je skupinová výstava talentovaných umelkýň a umelcov, ktorú sprevádzajú prednášky z oblasti umenia, diskusie o aktuálnych spoločenských témach, žánrovo rôznorodý hudobný program, divadelné a performatívne predstavenia a kreatívne workshopy.
Mesto Martin od 18. storočia patrilo medzi tradičné pivovarnícke mestá. Snáď najznámejší je pivovar Martiner, ktorému sa darilo až do rokov 2000, avšak v roku 2003 sa pivovar Martiner zatvoril a výroba sa presunula do Nitry. Po dvadsiatich rokoch priestory bývalého pivovaru ožijú a to práve počas festivalu Tehláreň. Tento raz to nebude len umelecký festival ale aj rozlúčka s bývalým pivovarom, ktorý čaká nasledujúce roky demolácia.
